钦定古今图书集成/历象汇编/庶征典/第156卷
## 钦定古今图书集成/历象汇编/庶征典/第156卷

| 钦定古今图书集成 历象汇编 第一百五十六卷 |

| |

钦定古今图书集成历象汇编庶征典

第一百五十六卷目录

谣谶部纪事二

庶征典第一百五十六卷

创业。《起居注》：高祖起兵太原，军司以兵起甲子之日。
又符谶尚白，请建武王所执白旗，以示突厥。帝曰：“诛
纣之旗牧野，临时所仗，未入西郊，无容预执，宜兼以
绛杂半续之。”诸军槊旛皆放此。营壁城垒，幡旗四合，
赤白相映若花园。开皇初，太原童谣云：“法律存，道德
在，白旗，天子出东海。”常亦云：“白衣天子。”故隋主恒服
白衣，每向江都，拟于东海。常修律令，笔削不停，并以
彩画五级木坛自随以事道。又有《桃李子歌》曰：“桃李
子，莫浪语，黄鹄绕山飞，宛转花园里。”案李为国姓，桃
当作“陶”，若言陶唐也，配李而言，故云：“桃花园，宛转属
旌幡。”汾晋老幼，讴歌在耳，忽睹灵验，不胜懽跃。帝每
顾旗旛，笑而言曰：“花园可尔，不知黄”鹄如何。吾当一
举千里，以符冥谶。

隋主以李氏当王，有《桃李》之歌，谓“李密应于符谶”，故
不敢西顾，尢加惮之。

辛丑，太原获青石龟形，文有丹书四字，曰“李治万世。”
齐王遣使献之翠石丹文，天然映彻，上方下锐，宛若
龟形，神工器物，见者咸惊奇异。帝初弗之信也，乃令
水渍磨以验之。所司浸而经宿，久磨其字愈更鲜明，
于是内外毕贺。帝曰：“上天明命，贶以万吉，恭承体祉，
须安万方。孤以寡德，宁堪预此！既为人下，不容以之
颁告。宜以少牢祀石龟，而爵送龟人，用彰休庆。”
裴寂等又依光武长安同舍人强华奉赤伏符故事，
乃奏神人太原慧化尼、蜀郡卫元嵩等歌谣诗谶。《慧
化尼歌词》曰：“东海十八子，八井唤三军。手持双白雀，
头上戴紫云。”又曰：“丁丑语甲子，深藏入堂里。何意坐
堂里，中央有天子。”又曰：“西北天火照龙山，昭，童子赤
光连北斗，童子木上悬白旛，胡兵纷纷满前后，拍手
唱堂堂，驱羊向南走。”又曰：“胡兵未济汉不整，治中都
护有八井。”又曰：“兴伍伍仁义行，武得九九得声名。童
子木底百丈水，东家井里五色星。我语不可信，问取
卫先生。”蜀郡卫元嵩，周天和五年闰十月作诗：“戌亥
君臣乱，子丑破城隍。寅卯”如欲定，龙蛇伏四方。十八
成男子，洪水主刀傍。市朝义归政，人宁俱不荒。人言
有恒性，也复道非常，为君好思量。何〈阙二字〉禹汤《桃源
花》：〈阙二字〉“《李树起》堂堂。只看寅卯岁深水没黄杨。”未萌
之前，谣谶遍于天下。今睹其事，人人知之。陛下虽不
以介怀，天下信为灵效。特此欲作常。〈阙三字〉以免须上
为七庙，下安万民。既膺符命，不得拘文牵旨，“违天不
祥。”

《唐书王世充传》：世充矫越王侗诏，封郑王，授九锡。术
士桓法嗣自言能决谶，乃上《孔子闭房记》，画男子持
一干驱羊状，因说世充曰：“隋，杨姓也，于文干一为王，
王处羊后，大王代隋之符。”又陈庄周《人间世》《德充符》
二篇曰：上下篇与大王名协，明受符命，德被人间，为
天子也。世充喜曰：“天命也。”拜受之。

《窦建德传》：建德兵败，窜牛口谷，车骑将军白士让、杨
武威获之，传而西，斩长安市。初，其军有谣曰：“豆入牛
口，势不得久。”至是果败。

《洛中纪异录》：李密归，因封邢国公，后至桃林渡叛去，
遣兵征之，至陆浑，乃斩于邢公山下。先是，公山之侧
有乱石纵横之，颇妨行李，时人谓之“邢公塾。”密果死
于此。

高祖崩，太宗诏营献陵，在京兆府三原县，唐朱里。及
朱氏篡立，即唐朱之验矣。后庄宗中兴，乃知里者李
也，是再造之征。后主于宫中作珠帘，乃敕京师市珠。
内外之家收索将尽，计无可得者，复于相国寺僧中
收之，犹有隐之者，为邻僧所告，系于狴中，逐院而搜
之，老僧尽闭。友人于寺中谓僧中斋阁者曰：“敕家正
搜珠急，孰敢入者。”至来年庄宗入汴，尽灭朱氏，复远
近搜之。寺僧曰：“今日是端的搜朱也。”

《唐书敬播传》：播，蒲州河东人。贞观初，擢进士第。时颜
师古、孔颖达撰次隋史，诏播诣秘书内省参纂，再迁
著作佐郎，兼修国史。从太宗伐高丽，而帝名所战山
为“驻跸。播谓人曰：‘銮舆不复东矣。山所以名，盖天意
也’。其后果然。”

《李淳风传》：太宗得秘谶，言：“唐中弱，有女武代王，以问
淳风对曰：‘其兆已成，已在宫中，又四十年而王，王而
夷，唐子孙且尽’。帝曰：‘我求而杀之，奈何’？对曰：‘天之所
命，不可去也。而王者果不死，徒使疑似之戮，淫及无辜。且陛下所亲爱四十年而老，老则仁，虽受终易姓
而不能绝。唐若杀之复生，壮者多杀而逞，则陛下子
孙无遗种矣’。”帝采其言，《止》

《旧唐书刘文静传》：刘师立者，宋州虞城人也。初为王
世充将军。洛阳平，当诛，太宗惜其才，特免之，超迁左
骁卫将军。后人告师立自云“眼有赤光，体有非常之
相，姓氏又应符谶。太宗谓之曰：‘人言卿欲反。师立大
惧，俯而对曰：‘臣仕隋朝，不过六品，身材驽下，不敢辄
希富贵，过蒙非常之遇。尝以性命许国，而陛下功成
事立，臣致位将军。顾已循躬，实逾涯分。臣是何人，辄
敢言反’’。”太宗笑曰：“知卿不然，此妄言耳。”赐帛六十匹，
延入卧内慰谕之。

《闻见后录》：唐太宗以谶欲尽杀宫中姓武者，李淳风
以为不可，竟杀李君羡。谶有一女子，身长姓武，其明
白如此。后高宗欲立太宗才人武氏为皇后，长孙无
忌、郝处俊、褚遂良力谏，初无一语及武氏之谶。何也？
武氏之变，至不可言，司马文正《通鉴》不书，怪独书此
谶云。

《唐书李君羡传》：君羡，洛州武安人。历兰州都督、左监
门卫将军。先是，贞观初，太白数昼见，太史占曰：“‘女主
昌’。又谣言当有女武王者。会内宴为酒令，各言小字，
君羡自陈曰：‘五娘子’。帝愕然，因笑曰：‘何物女子，乃此
健耶’？”又君羡官邑属县皆武也。忌之。未几，出为华州
刺史。会御史劾奏君羡与狂人为妖言，谋不轨，下诏
诛之。天授中，家属诣阙诉冤，武后亦欲自诧。诏复其
官爵，以礼改葬。

《刘兰传》：兰检校代州都督。初，长社许绚解谶记，谓兰
曰：“天下有长年者，咸言刘将军当为天下主。”兰子昭
又曰：“谶言‘海北出天子，吾家北海也’。”会鄠县尉游文
芝以罪系狱，当死，因发其谋，兰及党与皆伏诛。
《朝野佥载》：永徽年以后，人唱《桑条歌》云：桑条韦，女韦
也乐。至神龙年中，逆韦应之，谄佞者郑愔作《桑条乐》
词十馀首进之。逆韦大喜，擢之为吏部侍郎，赏缣百
匹。

咸亨已后，人皆云：“莫浪语，阿婆嗔，三叔闻时笑杀人。”
后果则天即位，至孝和嗣之。阿婆者，则天也。三叔者，
孝和为第三也。

龙朔年已来，百姓饮酒作令云：“子母相去离，连台拗
倒。”子母者，盏与盘也；连台者，连盘拗倒盏也。及天后
永昌中，罗织事起，有宿卫十馀人，于清化坊饮为此
令，此席人进状告之，十人皆弃市。自后庐陵徙均州，
则子母相去离也。“连台拗倒”者，则天被废，诸武迁放
之兆。

《册府元龟》龙朔中里歌有突厥监。及则天时，遣尚书
阎知微送武延秀使突厥。突厥怒则天废李氏，乃囚
延秀，立知微为可汗，挟以入寇。乾封之后，天后盛劝
行中岳之礼，频下诏，皆属年饥，及蕃夷寇边而辍。于
是嵩山之下营奉天宫，以为有事之渐。时有童谣曰：
“嵩山兀几层，不畏登不得，所畏不得登。”及是礼物毕
备，竟以疾还。

武后《如意初里歌》：“黄麞草中藏，弯弓射尔伤。”后契丹
李万荣叛，陷营州，则天令总管曹仁师、王孝杰等将
兵百万讨之，败于黄麞，契丹乘胜至于赵郡。
《朝野佥载》：周垂拱已来，苾拏儿歌词，皆是邪曲。后张
易之小名必拏。

《大唐新语》：长寿中，荥阳郑属宾颇善五言，竟不闻。达
年老，方授江左一尉，亲朋饯别于上东门，属宾赋诗
留别曰：“畏途方万里，生涯近百年，不知将白首，何处
入黄泉。”酒酣自咏，声调哀感，满座为之流涕。竟卒于
官。

刘希夷一名挺之，善搊琵琶。尝为《白头翁咏》曰：“今年
花落颜色改，明年花开复谁在？”既而自悔曰：“我此诗
似谶，与石崇‘白首同所归’何异也？”乃更作一句云：“年
年岁岁花相似，岁岁年年人不同。”既而叹曰：“此句复
似向谶矣。然死生有命，岂复由此！”乃两存之。诗成未
周，为奸所杀。

《耳目记》：周则天时谣言曰：“张公吃酒李公醉。”张公者，
易之兄弟也。李公者，言王室也。

《唐书姚璹传》：“璹贬桂州长史，后方以符瑞自神，璹取
山川草树名有武字者，以为上应国姓，裒类以闻。后
大悦，拜检校天官侍郎，擢文昌左丞同凤阁鸾台平
章事。”

《武后传》：春官尚书李思文诡言：《周书武成》为篇，辞有
“垂拱天下治，为受命之符。”后喜，皆班示天下，稍图革
命。

《太平广记》：唐景龙年，安乐公主洛州道光坊造安乐
寺，用钱数百万。童谣曰：“‘可怜安乐寺，了了树头悬’。后
诛逆韦，并杀安乐，斩首悬于竿上，改为悖逆庶人。”
《唐书·韦庶人传》：“韦后加号翊圣，太史迦叶志忠表上
《桑条歌》十二篇，言后当受命，曰：‘昔高祖时，天下歌《桃
李》，太宗时，歌《秦王破阵》，高宗歌《堂堂》，天后世歌《武媚娘》，‘皇帝受命歌《英王石州》，后今受命，歌《桑条韦》’’。”盖后
妃之德，专蚕桑，共宗庙事也。乃赐志忠第一区，绢七
百段。

《隋唐嘉话》：“今上之为潞州别驾，将入朝，有军人韩凝
礼自谓知兆，上因以食箸试之。既布卦，一箸无故自
起，凡三偃三起，观者以为大吉征。既而诛韦氏，定天
保。”

《龙城录》：开元末，含元殿火，去基下出丹石，上有隐语
不可知，云“天汉二年赤光生栗，木下有子，伤心遇酷。”
此亦不能辨也。

《传信记》上于弘农古函谷关得宝符，白石篆文，正成
“乘”字。识者解之云：“乘者四十八年得宝之时，天下言
之曰得宝，弘农得宝耶。”于今唱之。得宝之年，遂改天
宝也。

《致虚杂俎》：天宝十三年，宫中下红雨，色若桃花。太真
喜甚，命宫人各以碗杓承之，用染衣裾，天然鲜艳，惟
襟上色不入处，若一“马”字，心甚恶之。明年七月，遂有
马嵬之变，血污衣裾，与红雨无二，上甚伤之。

《太真外传》：上尝于勤政楼东间设大金鸡障，施一大
榻，卷去帘，令禄山坐其下，设百戏与禄山看焉。肃宗
谏曰：“历观今古，未闻臣下与君上同坐阅戏。”上私曰：
“渠有异相，我禳之故耳。”又尝与夜燕，禄山醉卧，化为
一猪而龙首，左右遽告帝，帝曰：“此猪龙无能为。”终不
杀。

术士李遐周有诗曰：“燕市人皆去，函关马不归。若逢
山下鬼，环上系罗衣。燕市人皆去”，禄山即蓟门之士，
而“来函关马不归。”哥舒翰之败潼关也，“若逢山下鬼”，
嵬字，即马嵬驿也。“环上系罗衣。”贵妃小字玉环，其死
也，力士以罗巾缢焉。又妃常以假髻为首饰，而好服
黄裙。天宝末，京师童谣曰：“义髻抛河里，黄裙逐水流。”
至此应矣。

《嘉话录》：禄山将乱于中原，梁朝志公太师有语曰：“两
角女子绿衣裳，却背大行邀君王，一止之月必消亡。”
两角女子安字，绿者禄字也，一止正月也。果正月败
亡。

《青琐高议》：宫中牡丹，品最上者御衣黄，次曰甘草黄，
次曰建安黄，次皆红紫，各有佳名，终不出三花之上。
他日宫中贡一尺黄，乃山下民王文仲所接也，花面
几一尺，高数寸，祇开一朵，绛帏笼护之。帝未及赏，会
为鹿衔去，帝以为不祥。有佞人奏云：“释氏有鹿衔花
以献金仙。”帝私曰：“野鹿游宫中，非佳兆也。”殊不知应
禄山之乱也。

《唐书李宝臣传》：田承嗣知宝臣少长范阳，心常欲得
之，乃勒石若谶者，瘗之境，教望气者云有玉气。宝臣
掘得之，文曰：“二帝同功势万全，将田作伴入幽燕。”帝
谓宝臣“与正己为二，而阴使客说曰：‘公与滔共攻沧
州，即有功，利归天子，公于何赖？诚能赦承嗣罪，请奉
沧州入诸赵，愿取范阳以报’。”公以骑前驱，承嗣以步
“卒从，此万全势也。”宝臣喜得沧州，又见语与谶会，遂
阴交承嗣而图幽州。

《册府元龟》：肃宗幸灵武，至平凉都，路傍遇一伏兔，命
左右索弓箭。因谓左右曰：“吾若破贼，射则中之，不然
则否。”一发而毙。左右咸称万岁。

《酉阳杂俎》：马仆射既立勋业，颇自矜伐，常有陶侃之
意，故呼田悦为“钱龙”，至今为义士非之。当时有揣其
意者，乃先著谣于军中曰：“斋钟动也，和尚不上堂。”月
馀，方异其服色，谒之，言善相。马遽见，因请远左右曰：
“公相非人臣，然小有未通处，当得宝物直数千万者，
可以通之。”马初不实之，客曰：“公岂不闻谣乎？正谓公
也。斋钟动，时至也。和尚，公之名不上堂，不自取也。”马
乃听之，始惑，即为具肪玉纹犀及贝珠焉。客一去，不
复知之。马病剧，方悔之也。

《杜阳杂编》：代宗广德元年，吐番犯便桥，上幸陜，王师
不利，常有紫气如车盖，以迎马首。及回潼关，上叹曰：
“河水洋洋，送朕东去。”上至陕，因望铁牛，戚然谓左右
曰：“朕年十五六，宫中有尼，号功德山，言事往往神验，
屡抚吾背曰：‘天下有灾，遇牛方回’。今见牛也，朕将回
尔。”是夜梦黄衣童子歌于帐前曰：“中五之德方峨峨，
吴吴呼呼，何奈何？”诘旦，上具言其梦，侍臣咸称土德
当王，吐蕃破灭之兆也。

代宗朝，异国所献奇禽驯兽，自上即位，多放弃之。建
中二年，南方贡朱来鸟，形有类于《戴胜》，而红嘴绀尾，
尾长于身，巧解人语，善别人意。其音清响，闻于庭外
数百步，宫中多所怜爱。常为玉屑和香稻以啖之，则
其声益加寥亮。夜则栖于金笼，昼则飞翔于庭庑，而
俊鹰大鹘不敢近。一日为巨雕所搏而毙，宫中无不
歔欷，或遇其笼自开。内人有善书者，于金华纸上为
朱来鸟写《多心经》。及朱泚犯禁，闱朱来鸟之兆明矣。
又大历中，泽潞有僧号普满，随意所为，不拘僧相，或
歌或哭，莫喻其旨。以言事往往有验，故时人比为万
回。建中初，于潞州佛舍中题诗数篇而亡去。所记者云：“此水连泾水，双珠血满川。青牛将赤虎还号太平
年。”此水者，泚字。“泾水”者，自泾州兵乱。“双珠”者，泚与弟
滔。“青牛”者，兴元二年乙丑岁。乙木也，丑牛也，是岁改
贞元元年。丙火，寅虎也，是岁贼平故也。

《唐书王璠传》：“璠出为浙西观察使，李训得幸，璠于逢
吉旧故，故荐之，复召为左丞，拜户部尚书，判度支，封
祁县男。李宗闵得罪，璠亦其党，见注求解，乃免。训将
诛宦人，乃授河东节度使，已而败。璠子遐休直弘文
馆，所善学士令狐定及刘轲、刘軿、仲无颇、柳喜集其
所，皆被缚，定等自解辩得释。遐休诛，璠凿润州外隍”，
得石刻曰：“山有石，石有玉，玉有瑕。”术家谓璠祖名崟
生础，础生璠，尽遐休，盖其应云。

《唐国史》补：司徒马燧讨李怀光，自太原引兵至宝鼎
下营，因问其地名，答曰：“埋怀村。”乃大喜曰：“擒贼必矣。”
至是果然。

册府元龟。朱泚为卢龙节度使，留京师。建中四年七
月，泾原兵反，迎泚为主。泚自号其宅曰潜龙宫，悉移
内库珍货瓌宝以实之。识者曰：“《易》称‘潜龙勿用’，此败
征也。”未几，百姓剽夺其珍宝，泚不能禁止，寻而泚败。
韦执谊，顺宗即位，初为尚书左丞、平章事。执谊自卑
官，尝忌讳不言岭南州县名。为郎官时，尝与同舍诣
职方观图，每言岭南州，执谊遽命去之，闭目不视。及
拜相，还所坐堂，见北壁有图，不就看七八日，试就看
之，乃《崖州图》也。以为不祥，甚恶之，惮不能出口。及贬
员外司户，果得崖州。

宪宗元和十年六月辛丑，盗杀宰相武元衡。先是，长
安童谣曰：“打麦，麦打，三三三。”既而旋其袖曰：“舞了也。”
识者谓打麦者，盖言打麦时也；麦打，盖伺暗中突击
也；三三三，谓六月三日也；舞了也，谓元衡之卒也。
《全唐诗话》：滕倪苦心为新诗，嘉声早播，远之吉州，谒
宗人太守郎中迈，迈每吟其句云：“白发不能容相国，
也同闲客满头生。”又《题鹭鸶障子》云：“映水有深意，见
人无惧心。”迈曰：“魏文惜陈思之学，潘岳褒正叔之文，
贵集一家之盛如此。”倪逼秋试，捧笈告游，留诗为别，
怅然曰：“是必不祥。”倪至秋卒于商于馆舍，闻者莫不
伤焉。倪诗曰：“秋初江上别旌旗，故国无家泪欲垂。千
里未知投足处，前程便是听猿时。误攻”文字身空老，
却返樵渔计已迟。羽翼凋零飞不得，丹霄无路接差
池。

章孝标，元和十三年下第，时辈多为诗以刺主司，独
孝标为《归燕》诗留献侍郎庾承宣得诗，展转吟讽，庾
重典礼曹，孝标《来年登第》诗云：“旧垒危巢泥已落，今
年故向社前归。连云大厦无栖处，更傍谁家门户飞？”
孝标及第，除正字，东归，题杭州樟亭驿云：“樟亭驿上
题诗客，一半寻为山下尘。世事日随流水去，红花还
似白头人。”初成落句云：“红花真笑白头人”，改为“还似”，
且曰：“我将老成名，似我芳艳，讵能久乎？”及还乡而逝。
或曰：“前有八元，后有孝标，皆桐庐人，复同姓而皆不
达。”

《因话录》：元和、长庆中，两京闾巷间相见，多云“合是阿
舅。”及太和以来，文宗欲崇树外戚而诈称国舅者数
辈，竟不得其真。合是之说，果有验矣。

余年小在江汉，尝与群儿戏，以竹苇为枪鸟，翎饰其
上，裂纸为旌旗，作战𩰚之象，相向云“杀”，俄尔立定，又
云“再杀。”不数年，宪宗剪除群寇，蔡、齐二巨猾相次夷
灭，再杀之应也。

《因话录》：长庆中，鄂州里巷间人每语辄以“牛”字助之。
又有一僧自号牛师，乍智乍愚，人有忤之者，必云：“我
兄即到，岂奈我何。”未几，而相国奇章公带平章事，节
度武昌军，其语乃绝，而牛师尚存。僧者，乃牛公之名
也。方知将相之位，岂偶然耶。先是，元和初，韩尚书皋
在夏口，就加节度使，自后复为观察使。长庆三年，崔
相国植从刑部尚书除观察。明年冬，《牛公实》来。宰臣
建节镇夏口，自牛公始也。

《唐书裴度传》：“宝历二年，度请入朝，逢吉党大惧。权舆
作伪谣云：‘非衣小儿坦其腹，天上有口被驱逐’。”以度
平元济也。都城东西冈六，民间以为干数，而度第平
乐里，直第五冈。权舆乃言：度名应图谶，第据冈原，不
召而来。其意可见，欲以倾度，天子独能明其诬。诏复
使辅政。

《北梦琐言》：唐进士来鹏，诗思清丽，福建韦尚书岫爱
其才，曾欲以子妻之而不果。尔后游蜀，夏课卷中有
诗云：“一夜绿荷风剪破，赚他秋雨不成珠。”者以为不
祥。是岁不随秋试，而卒于通议郎。

唐太和中，阉官恣横，因甘露事，王涯等皆罹其祸，竟
未昭雪。宣宗即位，深抑其权，末年尝授旨与宰相令
狐公。公欲尽诛之，虑其冤，乃密奏榜子曰：“但有罪莫
舍，有阙莫填，自然无遗类矣。”后为宦者所见，于是南
北益相水火。洎宣宗末，崔侍中得行其志，然而玉石
俱焚也已。

乾符后宫娥皆以木围头，自是方效之，唯内官各自出样，匠人曰：“砍军容头。”至是果验也。

《唐书杨嗣复传》：嗣复同中书门下平章事。他日，帝问：
“‘符谶可信乎？何从而生’？嗣复曰：‘汉光武以谶决事，隋
文帝亦喜之，故其书蔓天下’。”班彪《王命论》有所引述，
特以止贼乱，非重之也。玨曰：“‘治乱宜直推人事耳’。帝
曰：‘然’。”

《西朝宝训》：会昌末年，武宗忽改御名为“火下火。”及宣
宗以“光王龙飞”，于古文光字实从灮焉。噫！先兆之明
若是耶？

《避暑漫抄》：宣宗微时，以武宗忌之，遁迹为僧。一日游
方，遇黄蘗禅师同行，因观瀑布，黄蘗曰：“我咏此。得一
联，而下韵不接。”宣宗曰：“当为续成之。”黄蘗云：“千岩万
壑不辞劳，远看初知出处高。”宣宗续云：“溪涧岂能留
得住，终归大海作波涛。”其后竟践大位，兆先见于此
诗矣。然自宣宗以后，接懿僖之时，海内遂不靖，则作
“波涛”之语，岂非谶耶。

孟启《本事诗》：崔曙进士，作明堂火珠诗，赎帖曰：“夜来
双月满，曙后一星孤。”当时以为警句。及来年曙卒，唯
一女名星星人始悟其自谶也。

范阳卢献卿，大中中举进士，词藻为同流所推，作《愍
征赋》数千言，时人以为庾子山《哀江南》之亚。今谏议
大夫司空图为注之，连不中第，薄游衡湘，至郴而病。
梦人赠诗曰：“卜筑郊原古，青山唯四邻。扶疏绕台榭，
寂寞独归人。”后旬日而殁，郴守为葬之近郊。果以夏
初窆，皆符所梦。

《杜阳杂编》：大中末，京城小儿垒布醮水，向日张之，谓
“捩晕。”及上自郓王即位，“捩晕”之言应矣。

《唐书崔融传》：融曾孙能，能子彦曾。徐有子亭，下潴水
为沱，彦曾导清河灌之，镌石龙首注溜，蔽以屋。徐人
谓屋覆龙，于文为庞，清河，崔望也，为吞噬云。

《册府元龟》：懿宗初封郓王，尝大雪数尺，而帝寝室之
上独无，人皆异之。又宣宗曾制《泰边陲曲》，撰词云：“海
岳宴咸通。”至是，帝以郓王即位，改元咸通，尽皆验。
《北梦琐言》：懿宗末年，迎佛骨才至京师，俄而晏驾，识
者谓丧之兆也。

唐乾符中，荆州节度使晋公王铎，后为诸道都统，时
木星入南斗，数夕不退。晋公观之，问诸知星者吉凶
安在，咸曰：“金火土犯斗即为灾，唯木当为福耳。”或然
之。时有术士边冈，洞晓天文，精通历数，谓晋公曰：“唯
斗帝王之宫宿，唯木为福神，当以帝王占之。然则非
福于今，必当有验于后，未敢言之。”他日，晋公屏左右
密问冈曰：“木星入斗，帝王之兆。木在斗中，朱字也。”识
者言：唐世尝有绯衣之谶，或言将来革运，或姓裴，或
姓牛。以为裴字为绯衣，牛字著人，即朱也。所以裴晋
公度牛相国僧孺，每罹此谤。李卫公斥《周秦行纪》，乃
斯事也。安知锺于砀山之朱乎？

《唐书黄巢传》：巢直趋建州，初，军中谣曰：“逢儒则肉师
必覆。”巢入闽，俘民绐称儒者皆释。时六年三月也。儳
路围福州，观察使韦岫战不胜，弃城遁。贼入之，焚室
庐，杀人如刈，过崇文馆校书郎黄璞家，令曰：“此儒者
灭炬弗焚。”

《册府元龟》：僖宗广明元年十二月，巢贼陷长安，议者
以旧有谣云：“金色虾蟆争努眼，翻却曹州天下反。”
黄巢败亡，走入泰山，为其甥林言所杀。言送于时溥，
溥函首送关中。中和初，有谣云：“黄巢须走泰山东，死
在翁家。”翁时巢死之处，民家乃姓翁也。

《玉泉子真录》广明之年号，识者以为黄巢日月，明年
两京没焉，议者尤之。初制，中尉首辄折木为模，所谓
其楦者。先是，数年，内官竞新其样，命工人斫为之，中
尉者辄呼曰：“斫两中尉头”，枢密使亦呼曰“斫两长官
头。”他皆类此。又京城小儿十数为群，折蒿剪楮，率成
枪斾，各各相向，如临阵肩敌。至是悉验云。
悦生随抄“黄巢令皮日休作谶词云：‘欲知圣人姓，田
八二十一。欲知圣人名，果头三屈律’。”巢大怒。盖巢头
丑，掠鬓不尽，疑三屈律之言是其谶也，遂及祸。
《唐书张雄传》：“徐约者，曹州人。已得苏州，有诏授刺史。
钱镠遣弟𨱇攻之，约驱民墨镵其耏曰：‘愿战南都从
事’。或曰：‘都者国称，杭终有国乎’？约后寖窘，与其下哭”
而别，入海死。镠使沈粲守苏州，约众降润州阮结，结
不能定。镠以成及讨之，尽歼其众。

《稽神录》：董昌未遇前，有山阴县老人为上言于昌曰：
“今大王善政及人，愿万岁帝为越以福兆庶，三十年
前已有谣言，正合今日，故来献。”其言曰：“欲识圣人姓，
千里草青青，欲知圣人名，日从月上生。”昌得之大喜，
因读曰：“天命早已归我，我为大子矣。”乃赠老人百缣，
仍免其征赋。先遣道士朱思远立坛醮上帝，忽一夕
云：天符降于函中，有碧纸朱书，其文人不可识。思远
言天命合兴。董氏。又有王守贞者，俗谓之王百艺，极
机巧，初立生祠，雕刻形像，塑绘宫嫔，及设兵卫，状若
鬼神，皆百艺所为也。妖伪之际，尤兴百艺幻惑之术。
昌每言：“我闻兔子上金床”，谶我也。我卯生，来岁属卯二月二日亦卯，即卯年卯月卯日，仍当以卯时，万世
之业，利在于此。乾宁二年二月二日，率军俗数万人，
僭衮冕仪卫，登子城门楼，赦境内，改伪号罗平国，年
号天册，自称圣人。及令官属将校等皆呼圣人万岁。
俯而曰：言云云毕，复欲舞蹈，昌乃连声止之曰：“卿道
得这许多言语，压得朕头疼，无奈何也。”盖缘工人所
制平天冠稍重，故有“是言也。”时人闻者，皆大笑之。
《五代史吴越世家》：越州董昌反。昌素愚，不能决事，临
民讼，以骰子掷之，而胜者为直。妖人应智王温、巫韩
媪等，以妖言惑昌，献鸟兽为符瑞。牙将倪德儒谓昌
曰：“曩时谣言，有罗平鸟，主越人祸福，民间多图其形
祷祠之，视王书名与图类。”因出图以示昌。昌大悦，乃
自称皇帝，国号“罗平”，改元顺天。

《江淮异人录》：钱处士天祐末游于江淮，尝止金陵杨
某家，中夜忽起曰：“地下兵马相哄，云接令公聒我不
得眠。”人莫之测。明日，义祖自京口至金陵，时人无有
预知者。钱又每为谶诗说方来事，言李氏之祚曰：“髣
髴之间倍。”初，吴氏有江东四十六年，而李氏三十九
年。或谓杨氏自称尊，至禅代二十年，故髣髴倍之耳。
《北梦琐言》：“唐天祐中，淮师围武昌不解，杜洪令公乞
师于梁王。梁王与荆方睦，乃讽成令帅兵救之。于是
禀奉霸主，欲亲征。乃以巡属五州事，力造巨舰一艘，
三年而成，号曰‘和州载舰’。”上列厅宇洎司局，有若衙
府之制，又有齐山截海之名，其于华壮可知也。饰非
拒谏，断自其意，幕僚俯仰，不措一词，唯孔目官杨厚
赞成之。舟次破军山下，为吴师纵燎而焚之，中令溺
死，兵士溃散。先是改名曰“汭。”“汭”字即“水内”也。水内之
死，岂非前兆乎？湖南及朗州军入江陵，俘载军人百
姓，职掌伎巧，僧道伶官，并归长沙。成汭之名，和州之
说，盖前定也。

《志怪录》：白浦民割猪肝，肝中有一纸，大如手，色如新
书，云烟苍苍，明年无粮。次年巢寇起，州郡多荒。
《朝野佥载》：孙佺为幽州都督，五月北征，时军师李处
郁谏：“五月南方火，北方水，火入水必灭。”佺不从，果没
八万人。昔窦建德救王世充于牛口谷，时谓窦入牛
口，岂有还期。果被秦王所擒。其孙佺之北也，处郁曰：
“飧若入咽。百无一全。”山东人谓温饭为飧。幽州以北。
并为燕地。故云。

《遗史记》闻：唐末吴人范摅处士子，七岁能诗，赠隐居
者云：“扫叶随风便，浇花趁日阴。”处士方干曰：“此子必
垂名。”因作《夏日诗》云：“闲云生不雨，病叶落非秋。”干曰：
“惜其不寿尔。”未几果卒。

《册府元龟》：高骈为淮南节度使。光启三年三月，骈有
《寄诸从事诗》，末句云：“人间无限伤心事，不得尊前折
一枝。”盖亡灭之兆也。骈果为毕师铎所杀。

《青箱杂记》：光启中，陈岩为福建观察使，童谣曰：“潮水
来，山岩没；潮水去，矢口出。”其后王潮果代岩，而审知
袭位，乃其应也。

又有谣曰：“骑马来，骑马去。”盖光启丙午国亡之应也。
王审知治城，城有钱文，恶之，命划去，而其文愈明。又
有谣曰：“风吹杨叶鼓山下，不得钱来兵不罢。”后福州
军校李仁福杀帅自立，而归款于金陵。既而又叛李
璟，璟攻之，仁福又求救于钱塘。比钱塘兵至，而江南
围解，获其将杨匡业，乃其应也。

唐末，刘建锋定长沙，遣马殷领众浚城濠，得石碣，有
古篆十八，其文曰：“龙举头，猳掉尾。羊为兄，猴作弟。羊
归穴，猴离次。”解者以殷乾宁三年丙辰岁代立，乃“龙
举头”也；至乾祐辛亥岁国亡，乃“猳掉尾”也；殷子希范
以己未岁生，又以开运丁未岁薨，乃羊归穴也；又子
希崇，壬申岁生，后为江南所俘，乃“《猴离》次”也。

《北梦琐言》：李匡威少年好勇，不拘小节，自布素中以
饮博为事，渔阳士子多忌之。曾一日与诸游侠辈钓
于桑干赤栏桥之侧，自以酒祷曰：“吾若有幽州节制
分，则获一大鱼。”果钓得鱼，长三尺，人甚异焉。

《五国故事》：闽忠懿王讳审知，光州固始人。长兄潮，次
兄圭及审知，军中号为“三龙。”皆以唐末起兵，为黄巢
部伍。巢败，乃领其众入泉州，旋自泉州复入福州。初，
碎石僧为谶辞曰：“岩高潮水没，潮退矢口出。”盖言潮
破福州陈岩，而审知终嗣其地也。

《十国春秋？闽太祖世家》：天祐元年夏四月，唐遣右拾
遗翁承赞加审知检校太保，封琅琊王，食邑四千户，
食实封百户。先是，萧梁有王霸者，王氏远祖也，居福
州怡山，为道士，常云：“吾子孙当王于此方。”乃为谶瘗
坛下。光启中，烂柯道士徐元景斸地获其辞曰：“树枯
不用伐，坛坏不须结。不满一千年，自有系孙列。”又曰：
“后来是三王，潮水荡祸殃。岩逢二乍间，未免有销亡。
子孙依吾道，代代封闽疆。”解者以“潮水荡祸殃”，谓潮
除祸患，开基业也。“岩逢二乍间”，谓陈岩逢潮未几而
亡也。“代代封闽疆”，谓潮与审知两世也。又闽人谣云：
“潮水来，岩头没；潮水去，矢口出。”矢口，知字也。岩死而
潮立，潮死而审知继之。其言遂验《吴烈祖世家》：天祐三年九月，秦裴拔洪州，大掠三日，
卤匡时及其司马陈象等五千人以归。王切责匡时，
匡时请死，哀赦之，斩象于市。先是，谣言云：“杨老抽嫩
鬓，堪作打钟槌。”至是应焉。

《洛中纪异录》：蜀王建属兔于天祐四年丁卯岁，僭居
帝位，乃以“兔子上金床”之谶，遂以金饰所坐，复谓左
右曰：“朕承唐以金德，王坐此床，天下孰敢不宾者乎。”
闻者皆嗤之。先是《甲子歌》至清泰三年丙申岁，云“数
在五楼前。”又云但看八九月，兵至干太原。后大军于
太原南五楼村前大战。至九月，晋祖勾契丹至于城
下，王师败绩。至十一月，戎王遣蕃军送晋祖洛阳，即
兵至之应也。

蜀梼杌周德权，王建之妻弟。从建入蜀，以战功累迁
眉州刺史。梁祖既篡，德权上表曰：“案《谶》文，‘李祐西王
逢吉昌，土德兑兴丹莫当’。李祐者，唐王也；西王者，王
氏兴于西方也；逢吉昌者，逢字，如殿下之名也；土德，
坤维也。兑兴亦西方也；丹莫当者，丹朱也。言朱兴不
赦，与殿下抗也。愿稽合天命，仰膺宝箓，使天地有主，
人神有依。”建大悦曰：“成我者，叔舅也。”建即位，累迁太
保、中书令。卒，赠太师。

《三楚新录》：“马殷，上蔡人也。自云伏波之后，唐末罹乱，
所在豪侠竞起。时殷方处卒伍，随渠帅何氏南侵长
沙据之。殷战频有功，何乃擢为裨将，命为邵州刺史。
殷宽厚大度，得士死力。何氏卒，诸将在外者皆拥兵
归，以争其位，唯殷素服发丧，识者谓之知礼。未几，众
军各杀其帅，使人迎殷为主。初，众军之迎殷也，值夜”，
殷甚疑惧，欲拒不行。将晓，忽睹一人，黑色而貌甚伟，
执大棒鞠躬趋报曰：“军国内外平安。”俄而不见。由是
殷以为嘉兆，心始安，乃谓所亲曰：“此行未必不为福。”
及至，众果奉之。

岭外廖光图自韶阳叛，举族来奔，部曲随至者数千
人。殷以其豪而众多，将拒不纳。或谏曰：“廖者，料也，马
得料必肥，是家国强霸之兆，何为拒之！”遂待以礼，因
命光图为永州刺史。

《青箱杂记》：庞巨昭善星纬之学，唐末为容州刺史，恶
刘隐残虐，乃归长沙。或问湖南与淮南国祚短长，巨
昭曰：“吾入境来，闻童谣曰：‘三羊五马，马子离群，羊子
无舍’。自今以后，马氏当五主，杨氏当三主。”后皆如其
言。

唐末，丹阳民常戏语曰：“待钱来，待钱来。”及后钱镠授
镇海军节度、浙江西道观察处置使、润州刺史，遂据
有钱塘，乃其应也。

《册府元龟》：晋高祖破唐师如拉朽，斯天运使然，非人
力也。先是，朱梁改元之始，即天祐之四年也。潞州行
营使李思安奏壶关县庶穰乡乡人伐树，树倒，自分
两片，内有六字如左书，云“天十四载石进，梁主藏于
武库”，时遣词臣李琪答诏，嘉其瑞焉，然莫详其义。至
帝即位，人以为虽有国姓，计其甲子，则二十年有奇
矣。议者曰：“天字取四字中两画，加之于旁，则丙字也。
四字去中之两画加十字，则申字也。帝即位之年乃
丙申也。”又《易》云：“晋者进也，国号大晋”，皆符契焉。
《鉴戒录》：朱太祖统四镇，除中令日名温，与崔相国连
构大事。崔每奏太祖忠赤，迁之关东国无患矣。昭宗
遽敕太祖改名全忠。议者：“全”字人王也，又在中心，甚
不可也。近臣亦奏，上方悔焉。敕命既行，追之勿及。后
果有大梁三帝之号。是时四分天下，其在“中心”，乃赐
名之应也。

《五代史刘知俊传》：知俊奔于蜀，蜀王建以为武信军
节度使，使反攻茂贞，取秦、凤、阶、成四州。建虽待知俊
甚厚，然亦阴忌其材，尝谓左右曰：“吾老矣，吾且死，知
俊非尔辈所能制，不如早图之。”而蜀人亦共嫉之。知
俊为人色黑，而其生岁在丑，建之诸子皆以宗承为
名，乃于里巷构为谣言曰：“黑牛出圈棕绳断。”建益恶
之，遂见杀。

《青箱杂记》：广南刘龚初开国，营构宫室，得石谶，有古
篆十六，其文曰：“人人有一，山山值牛。兔丝吞骨，盖海
承刘。”解者云：人人有一大人也。山，山出也。“值牛”者，龚
建汉国，岁在丑也；“兔丝”者，晟袭位，岁在卯也；“吞骨”者，
灭诸弟也。越人以天水为赵为盖海，指皇朝国姓也。
“承刘”者，言受刘氏降也。又乾和中童谣曰：“羊二四日
天雨至。”解者以羊是未之神。是岁辛未二月四日国
亡。天雨犹天水，斥国姓。又日宝末，有稻田自海中浮
来，上鱼藻门外，民聚观之。布衣林楚材见而叹曰：“水
鱼湫湫兮！”南时好事，或有记其语。洎？王师至，潘美为
部署，方悟为潘字。

王衍在蜀好私行，恐人识之，令民戴大帽，又令民戴
帽狭小，锐首即坠。又衍朝永陵，自为尖巾，士民皆效
之，皆服妖也。又每宴怡神亭，妓妾皆衣道衣莲花冠，
酒酣，免冠髽髻为乐，因连额渥以朱粉，号曰“醉妆。”此
与梁冀、孙寿事颇相类。后衍又与母同祷青城山，宫
人毕从，皆衣云霞画衣。衍自制《甘州词》，令宫人歌之闻者凄怆。又衍造上清宫成，塑元元皇帝及唐诸帝
像。衍躬自荐享，城中士女，游观阗咽。谓之〈阙〉《唐魂》后
国亡归唐，至秦州驿遇害。衍在蜀时，童谣曰：“我有
一帖药，其名为阿魏，卖与十八子。”其后衍兄宗弼果
卖国归唐，而宗弼乃王建养子，本姓魏氏，此其应也。

衍舅徐延琼造第，新成。衍幸之，见其华丽，乃于厅

壁大书一“孟”字，盖蜀人谓孟为弱，以戏之也。其后孟
知祥入蜀，馆于其第，见之，叹曰：“此岂我之居乎！”遂据
蜀而王。传位至昶，国除。

《十国春秋·吴高祖世家》：武义元年，有童谣云：“江北杨
花作雪飞，江南李树玉团枝。李花结子可怜在，不似
杨花无了期。”

《洛中记异录》：朱梁许州节度使温韬于衙城濠内得
一小龟，金色，遍身绿毛，石函而进之。后王敕于苑内
凿池养之，又构屋洪敞，号金龟堂。至来年庄宗立，因
号大唐。入汴见之，指谓左右曰：“金龟堂者，是归我也。”
《幸蜀记》：成康元年重阳，宴群臣于宣华苑，夜分未罢，
衍自唱柳宗元诗曰：“梁苑隋堤事已空，万条犹舞旧
春风。何须思想千年事，谁见杨花入汉宫？”侍臣宋光
溥《咏韩曾诗》曰：“吴王自恃秉雄才，贪向姑苏醉绿醅。
不觉钱塘江上月，一宵西送越兵来。”衍闻之不乐，于
是罢宴。

《洛中记异录》：周先乙酉岁，王师平蜀，庄宗诏太原节
度使孟知祥西入川，镇成都。先是，蜀人打球，或一捧
便入湖子者为“猛入”，音讹为“孟入”，得荫一筹。后孟得
两蜀，僭大号，洎于㫤降，乃知荫一筹者果一子也。
《天定录》：高若拙善诗，从诲辟于幕下。尝作《中秋不见
月》云：“人间虽不见，天外自分明。”从诲览之，谓宾佐曰：
“此诗虽好，不利于己。”后果如其言。

《幸蜀记》：知祥自洛至蜀，凡十七日，时天成九年正月。
至则郭崇韬已被诛，诸将汹汹。知祥至，人心稍定。初，
蜀人系拂以初入为孟，入王氏宫殿，皆题“匠人孟得”
名姓，及知祥至，人以为先兆。

《册府元龟》：明宗初在太宗左右，尝巡边，宿于雁门逆
旅。逆旅媪方娠，帝至媪慢，不时具食，腹中儿谓母曰：
“大家至速，宜具食。”声闻于外。媪异之，遽起亲奉爨，敬
事尢谨。帝曰：“媪前倨后恭。”诘之曰：“公贵不可言也。”问
其故，具道娠子腹语事。同光末，自邺回，趋白皋渡，将
济，以渡船甚少，帝方忧之，忽有木筏数只，沿流而至，
即用以济师，故无留滞焉。

《幸蜀记》：知祥薨，庙号高祖。有道者自号醋头，手携一
灯檠，所至处卓之，呼曰：“不使登，登使倒。”至是人以为
应。

《青箱杂记》：谣谶之语，在《洪范》五行，谓之诗妖言。不从
之罚，前世多有之，而近世亦有焉。昔者徐温子知训
在广陵作红漆柄骨朵，选牙队百馀人，执以前导，谓
之“朱蒜。”天祐末，广陵人竞服短裤，谓之“不及秋。”后十
三年六月，知训为朱瑾所杀焉，则“朱蒜不及秋”之应
也。

李升先为徐温养子冒姓徐名知诰为升州刺史童
谣曰：“东海鲤鱼飞上天”后竟即伪位。

马令《南唐书》先主书：“徐温嫡子知训，与僧修睦亲狎，
得伪谶数纸，皆修睦手书。温求修睦杀之。”

《青箱杂记》：马希振，殷之子，清泰中卒，葬于长沙之陶
浦，掘得石碣，其文曰：“乱石之坏，绝世之冈，谷变庚戊，
马氏无王。”盖马氏诸王雄于周广顺，辛亥岁迁于江
南，然其国之变，实在庚戌岁故也。

《册府元龟》：后唐末帝始离岐下，凡降附及本城将校
皆冀不次之赏。及从至京师累月，延望署置不及，始
失望。相与为谣言：“去却生菩萨，扶起一条铁。”

《十国春秋·后蜀后主本纪》：“广政元年三月，民讹言后
宫产蛇，取人心肝为食。百姓惊恐，逾月乃止。”

《五国故事》：王延羲在位，为长夜之饮，自宗室洎宰臣
而下，多以拒命见诛。末年为伪客省使朱文进所杀，
王氏遂灭。忠懿常问山僧国祚修短，僧曰：“大王骑马
来，骑马去。”忠懿以丙午得闽，至开运丙午岁而国亡，
其言验矣。

《青箱杂记》：“李璟时，朝中大臣多蔬食，月为十斋。至明
日，大官具晚膳，始复常珍，谓之半堂食。其后周师至
淮上，取濠、泗、扬、楚、泰五州，而璟又割献滁、和、庐、舒、蕲、
黄六州，果去唐国土疆之半，则半堂食之应也。”
《册府元龟》：“晋郑阮初仕后唐，为赵州刺史，尝以郡符
取部内凶肆中人隶其籍者，遣于青州舁丧至治，郡
人惮”其远，愿输直百缗以免其行。阮本无丧，即受直
放还。识者曰：“此非吉兆也。”未几，改曹州刺史，为政愈
弊。高祖建义入雒，为本州指挥使石重立所杀，举族
无孑遗。

程逊为太常卿，奉使吴越，仲秋之夕，阴暝如晦。逊尝
为诗曰：“幽室有时闻雁叫，空庭无路见蟾光。”同僚见
之，讶其诗语稍异，及使回，遭风水而溺焉。

《采异记》：“江南保大中，秋八月，伏龟山圮，得一石函，长三丈，阔八寸，中有铁铭，文云：‘梁天监十四年秋八月，
葬宝公于是’。铭背有引曰：‘宝公尝为此偈，大书于木
版之上，以白巾幕之。人或欲读者，必施钱方得一读，
读毕覆之。当时名臣自陆倕、王筠、姚容而下，皆莫知
其旨。或问其意，答云：‘事在五百年后，非今也’。至卒日’”，
乃书其偈同葬之，以志其事。铭曰：“莫问江南事，江南
自有凭。乘鸡登宝位，跨犬出金陵。子建司南位，安仁
秉夜灯。东邻家道阙，随虎遇明征。”其字皆小篆，体势
完具，无缺落处。当日二徐、韩、张之徒，亦不能解其意。
至李氏国亡，好事者稍稍寻见其意，盖应在浙江也。
后主丁酉生，又以辛酉年即伪位，是乘鸡登宝位之
应。至甲戌年国破，是跨犬出金陵之应。时曹侯彬按
甲于城南，是子建司南位之应。潘太师美统兵于城
北，是安仁秉夜灯之应。后二句亦未见其旨。至戊寅
年淮海王钱氏举国入觐，方验其东邻之句。俗谚云：
“家道缺”者，是无钱也。所云随虎者，盖戊寅年矣。又淮
海王小字虎子，

高氏专江陵日，乾祐中，于山庭后凿一大池，为游嬉
之所，掘地丈馀，得一大石匣，长丈馀，阔数寸，扃𫔎甚
固。主者不敢启之，具事以献。高氏大神之，乃屏去左
右，唯与亲僚属三五人焚香而启之，匣中惟篆铭一
首，云：“此去遇龙即歇。”于是秘之。至太祖龙飞，改号建
隆，高氏下国。

《十国春秋？荆南侍中继冲世家》，荆南尚使瓷器，皆高
其足，公私竞制用之，谓之“高足碗。”及宋军临城，举族
东迁，是亦高足谶之应也。

《楚恭孝王世家》：保大九年十一月辛酉，尽迁文肃以
下诸族及将佐千馀人于唐，悲恸登舟，送者皆号泣，
响振山谷。当武穆王入湖南，掘地得石，谶曰：“龙起头，
猪掉尾。”世皆以为有先兆。又民谣曰：“三羊五马，马子
离群，羊子无舍。”识者谓湖南与淮南国祚实应之。
《五国故事》：李景即位，壬子癸丑间，有狂人遍向市人
曰：“待显德三年总杀之。”又曰：“不得韩、白二人杀之无
噍类。”人皆莫测。俄而周太祖南郊改元显德，世宗袭
位，因仍其号。至三年丙辰，王师遂入淮南。时韩侍卫
令坤、白太师重过，并为戎帅。王师既入，将屠其城，而
二公戢兵，淮人得过江而南者尤众，悉如狂者。人言
周师未南征，而淮南市井小儿，普唱曰：“擅来也。”及杨
州建春门，有鼍出于水次，众以为应矣。未几，王师入
先锋骑兵皆唱蕃歌，其首句曰“擅来也”，方明其兆。煜，
景之次子，本名从嘉，嗣伪位，乃更今名。有辞藻，尚奢
侈，常于宫中以销金罗幕其壁，以白银钉玳瑁而押
之，又以绿钿刷隔眼，糊以红罗，种梅花于其外，又以
花间设画小木亭子，才容二座，煜与爱姬周氏对酌
于中，如是数处。煜善音律，造为家山及振金铃曲破，
言者取要而言，云：“家山破金铃曲。”又建康市中染肆
之傍，多题曰“天水碧”，寻而皇家荡平之，悉前兆也。
《十国春秋？楚刘言传》言镇湖南凡三年。先是，朗人谓
言为刘咬牙，马氏将乱，湘中童谣曰：“马去不用鞭，咬
牙过今年。”及边镐俘马氏，镐为言所逐，而言亦被害。
《楚废王世家》：潭州多夹道植槐，废王时尽易以柳干。
又居人向夜争织草𪨗为业，声达内外。童谣云：“湖南
有长街，栽柳不栽槐。百姓任奔窜，捶芒织草鞋。”识者
以为长街者，内外路也；不栽槐者，兄弟失孔怀也；草
鞋者，远行所服，百姓逋逃之义也。其豫兆有如此。
《江南别录》：马希范卒，弟希广立，庶弟希萼举兵杀希
广代其位。少弟希崇又废希萼自立，大姓廖偃劫希
萼以代希崇。希崇遣使求救于元宗，命袁州刺史边
镐督兵赴援，其实欲袭之也。时长沙童谣曰：“鞭打马，
马须走。”兵至，希崇、希萼皆降，馀郡相次归附。

《洛中记异录》：广顺末，京师讹言，有人还魂，见冥间要
数万丫髻小儿。繇是无问贵贱之家，小儿有髻子者
皆剃之。识者曰：“小儿元首者，新君之兆也。”未几，世宗
嗣位，即元首也。

陆游《南唐书元宗十子传》：“弘冀，元宗长子。故唐之末，
民间相传谶曰：‘有一真人在冀川，开口持弓向左边’。”
元宗欲其子应之，乃名之曰弘冀。

马令《南唐书》：显德六年九月，太子冀卒。初，丹阳古铭
曰：“天子冀”，州人以冀应之。未几卒。明年，皇朝受命之
符尔。

《湘山野录》：佑有文而容陋。其妻，右仆射严续之女，有
绝态。一日晨妆，佑潜窥于鉴台，其面落鉴中，妻怖遽
倒，佑怒其恶己，因弃之。佑方丱，未入学，已能文，命笔
题于壁上：“朝游沧海东，暮归何太速，秪因骑折玉龙
腰，谪向人间三十六。”果当其岁，诛之。

《宋史荆南高氏世家》：“保勗字省躬，从诲第十子，保融
同母弟也。初，保勗在保抱，从诲独钟爱，故或盛怒，见
之必释然而笑，荆人目为‘万事休’。”及保勖之立，藩政
离弱，卒裁数月遂失国，亦预兆也。

《江行杂录》：周恭帝幼冲，军政多决于韩通，通愚愎。太
祖英资有度量，多智略，屡立战功，由是将士皆爱服归心焉。及将北征京师，民间諠言出军之日，当立点
捡为天子。富室或挈家逃匿于外州，独宫中不之知。
太祖惧，密以告家人曰：“外间哅哅如此，将若之何？”太
祖姊方在厨，引面杖逐太祖，击之曰：“大丈夫临大事”
可否当自决胸怀。乃来家间恐怖，妇女何为？

《洛中纪异录》：先是周末，忽有一人，衣麤布衣，裸青巾
草履而入于中书省政事堂内，箕踞而坐。群吏见之，
咸大惊叱之：“何人也？”答云：“官家教我来。”吏曰：“官家在
甚处？”复答曰：“在宗州。”寻白于诸相，相曰：“此狂人尔，不
须奏，恐累诸门守卫者，事非细尔。”乃寝。因卒逐之出
外。今上移镇商丘，少主禅位，上开国为大宋宗州官
家，是天命已兆之也。

“帝喾四妃，一生帝挚，一生帝尧，一生殷之先，一生周
之先，殷之后，封于宋，都商丘，今上于前朝，作镇睢阳，
洎自开国，乃号大宋先生。皇考讳弘，殷是始验。”弘者，
大之端也，殷者，宋之本也。是庆锺于皇运，今建国在
于大火之下，宋为火正，又国家承周火德，王按《天使》
心星是帝王，实宋分野。今高辛氏陵庙在宋城三十
里，即“天地、阴阳”、人事际会，亦自古罕有。

《茅亭客话》：伪蜀广政末，成都人唐季明父失其名，因
破一木，中有紫纹，隶书“太平”两字，时欲进蜀主，以为
嘉瑞。一有识者解云：“不应此时，须至破了方见太平
尔。”果自圣朝吊伐之后，频颁旷荡之恩，宽宥伤残之
俗。后仍改“太平兴国”之号。即知识者之言，谅有证矣。
《侍儿小名录》：沈询在昭义，尝宴府中宾友，歌著词令
曰：“莫打南来雁，从他向北飞。打时双打取，休使两分
离。”及归而夫妻皆为嬖妾归秦所杀。

《十国春秋》，南唐自丁酉年，烈祖改元昇元后主，乙亥
岁国灭，历三主，凡三十九年。

浔阳有海䲡，形如大堤，长数十丈，食其肉者多死。以
胁骨为桥，脊骨为臼。识者曰：䲡者鲤类，今死则国亡
矣。建隆初，汴京士庶乐工少年竞唱歌曰“五来子。”自
建隆以后，荆湖、蜀汉及江南五国果尽朝于宋。又开
宝中，江南得一石，凡数百字，隶书连写“从他痛”三字，
至末云：“不为石子尽。”皆其预谶也。

《五国故事》：蜀王衍之末年，率其母后等同幸青城，至
成都山上清宫，随驾宫人皆衣画云霞道服。衍自制
《甘州曲》辞亲与宫人唱之曰：“画罗裙，能解束，称腰身，
柳眉桃脸不胜春。薄媚足精神，可惜沦落在风尘。”宫
人皆应声而和之。衍之本意，以神仙在凡尘耳。后衍
降中原，宫妓多沦落人间，始验其语。后朝廷追封为
顺正公。后唐既平蜀，乃以太原节度使孟知祥走马
入蜀，以镇抚之。及明宗时，安重诲用事，知祥乃绝朝
贡。寻以长兴五年遂僭大号。初，王氏在蜀建创宫殿，
皆纪大匠孟德名氏于梁，俄而终为孟氏所处。知祥
僭号，才七月而终。昶嗣伪位，昶尚年少，乃与母后同
宫，数年馀遂迁宫而居。其宫宇稍广，乃选民间女子
有殊色者充之。及有司引至后苑，昶亲选佳者，亦赐
诸王，馀则纵去。而民惧其搜选，皆立求媒伐而嫁之，
谓之“惊婚。”昶之母后，即后唐积庆公主之从娣也，颇
务慈俭，而昶亦能禀之。及归皇朝，终讫天命。远视李
氏，近观王衍，祸福之道，盖相万焉。蜀之末年，百官竞
执长鞭，自马至地，妇人竞戴高冠子，皆谓之朝天。又
制新曲，名之曰《万里朝天》，意谓万里皆朝于己。及归
降之后，崎岖川陆，至于京师，乃万里朝天之验矣。
杨文公《谈苑》：梁沙门宝志《铜碑记》多识未来事，云：“有
真人在冀州，闭口张弓左右边，子子孙孙万万年。”江
南中主名其子曰弘冀。吴越钱镠诸子皆连“弘”字，期
以应之。而宣祖讳正当之也。

马令《南唐书》：后主妙于音律，旧曲有《念家山》，王亲演
为《念家山》破，其声噍杀，其名不祥，乃败征也。
《后主昭惠后周氏传》：后主尝演《念家山》旧曲，后复作
《邀醉舞》《恨来迟》新破皆行于时。中书舍人徐铉闻《霓
裳羽衣》曰：“法曲终慢，而此声太急，何耶？”曹生曰：“其本
实慢，而宫中有人易之，然非吉征也。”岁馀，周后子母
继死，后主国步浸微，音之所起，实由人心，而啴缓噍
杀，治乱应之，岂虚言乎？

《邵拙传》：拙归皇朝，就应制科，有司以闻，未诏而卒。或
议其诗有“万国未得雨，孤云犹在山”之句，斯为应矣。
《江表志》：宋齐丘为儒日，修启投姚洞天，略云：“城上之
呜呜晓角，吹入愁肠。树头之飒飒秋风，结成离绪。”又
云：“其如千恳万端，无禁饥寒两字。”时有识者云：当须
殍亡。后果如其言。

胡则守江州，坚壁不下，曹翰攻之危急，忽有旋风吹
文学之纸堕于城中，其词曰：“由来秉节世无双，独守
孤城死不降。何似知机早回顾，免教流血满长江。”翰
攻陷江州，杀戮殆尽，谓之“洗城”焉。

《十国春秋？后蜀后主本纪》：广政二十四年，民间讹传
国家东迁天水。是岁有人披发奔走道中，唱言“神人
使作，无爷无母救汝。”凡两日，不知所在。

《幸蜀记》二十四年昶书“兆民赖之”四字，误写“兆”为“赵十一月民讹言国家迁天水，皆不祥也。

马令《南唐书浮屠传》：“‘开宝初，有淮北僧，号小长老，请
于牛头山大起兰若千馀间，广聚僧徒，日设斋供，食
有不尽者，明日再具，谓之折倒’。识者谓折倒乃败征
也。”

《宋史南汉世家》：刘𬬮举兵侵州道，刺史王继勋请讨
之。开宝三年，太祖命潭州防御使潘美、朗州团练使
尹崇珂讨之。四年二月，城破，擒𬬮，部送阙下。初，广州
童谣曰：“羊头二四，白天雨至。”识者以羊是未之神。是
岁岁在辛未，以二月四月擒𬬮。天雨者，王师如时雨
之义。

《江南别录》：甲戌岁，有卫兵秦福，自毁其鞋跣足，升正
殿御座。论者以鞋者，履也，履与李同，言李氏将败，此
殿为秦人所得也。秦、赵古同姓焉。

《宋史北汉世家》：刘继元，并州太原人。既袭位，改元广
运，复结契丹为援。太宗征继元，行次澶渊。有太仆寺
丞宋捷者，掌出纳行在军储，太宗见其姓名，以为师
必有捷之兆。及将至太原，太宗遣语攻城诸将曰：“我
以端午日当置酒高会于太原城中。”至癸未，继元降，
乃五月五日也。